**Ce zăludă Primăvară**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce zăludă primăvară,

A venit şi a plecat,

Florile pe jumătate

Înflorite le-a lăsat.

Primăvară-n calendar,

Dar umblăm toţi îmbrăcaţi

În cojoace şi în cuşme,

Zgribuliţi şi îngheţaţi.

În grădină a-nflorit

Toporaşul, vai de el.

Ce-o să facă sărmănelul,

Că nu are cojocel?

Unde s-o fi rătăcit

Primăvara cea zglobie,

Stă în Africa la soare?

Se prea-poate, cine ştie…

Soarele cel blând şi vesel

Cred că o să-i amintească.

Au rămas prea multe flori

Care vor să înflorească.

Şi-o să vină Primăvara,

Fără grijă staţi, copii.

Doar că în curând, se pare,

Va fi… vară prin câmpii.

Morala:

Nu uitaţi să faceţi astăzi

Ce-aveţi astăzi de făcut,

Căci nu poţi să prinzi din urmă

Timpul care a trecut…